A svéd kalózpárt internetszolgáltató céget alapított
A szerzői jog ellen fellépő szervezet átvette The Pirate Bay fájlcserélő oldal sávszélességét és olyan internetszolgáltatás indítását tervezi, amely megőrzi a felhasználók névtelenségét. A befolyó pénzből a pártfinanszírozást oldanák meg.
A TorrentFreak blog értesülései szerint a Piratpartiet nevű szervezet komolyan átalakíthatja a piaci viszonyokat a skandináv országban. A kalózpárt vállalta, hogy sávszélességet szolgáltat a The Pirate Bay fájlcserélő számára, miután májusban jogi bonyodalmak miatt kihátrált az oldal korábbi szolgáltatója. Júliusban a politikai szervezet újabb meglepetést okozott, amikor bejelentette: mentelmi jogukat felhasználva a fájlcserélő oldalt egyenesen a svéd parlament épületéből fogják működtetni.

Most ráadásul még egy lépést tettek a szerzői jogvédők idegeinek felőrlése felé, amikor technológiai partnerekkel társulva elindították a Pirate ISP nevű céget, amely a kalózpárt elvei mentén teszi lehetővé az internetelérést.

„A Pirate ISP a hackerek klasszikus elveit követi” – magyarázta a cég ügyvezetője, a kalózpárt tagja, a közgazdász végzettségű Gustav Nipe. „Ez pedig így hangzik: ha látsz valamit, ami hibás, megjavítod, vagy írsz hozzá egy javítócsomagot. Ezt szem előtt tartva indítunk internetszolgáltatót. Ez az egyik módja, hogy kicselezzük a Nagy Testvér társadalmát. Emellett ez jelzés a többi szolgáltató felé: ha nem viselkednek jól, más cégek veszik át a helyüket.”

Nipe hozzátette, hogy a Pirate ISP emellett a felhasználók jogainak legteljesebb védelmét is zászlajára tűzte. Ehhez az iPredator nevű, anonim internetezést lehetővé tévő ViaEuropa nevű cég technológiáját használják. A szolgáltatás bétatesztelése már megkezdődött Lund városában, ahol körülbelü 100 lakos próbálhatta ki a kalózinternetezést. Az első két hetes tesztüzem után a tervek szerint a lundi felhasználók 5 százalékát szeretné meghódítani a kalózpárt szolgáltatója, majd fokozatosan tovább terjeszkedni Svédország többi részén.

Nipe a Hacknight nevű malmöi konferencián hangsúlyozta, a cég nem fogja engedni, hogy a svéd kormány bárkit megfigyeljen a szolgáltató felhasználói közül, ennek érdekében semmiféle adatot nem őriznek meg. A politikus-közgazdász figyelmeztetett, hogy ha kísérletet tesznek a cég bezárására, alkotmányjogi kérdést csinálnak az ügyből. Szintén felkészültek a svéd szerzői jogvédő szervezet, a Svenska Antipiratbyrån fellépésére is.
internetszolgáltató the pirate bay Svédország Kalózpárt